Document ID: 32014R1084

ΚΑΝΟΝΙΣΜΌΣ (ΕΕ) αριθ. 1084/2014 ΤΗΣ ΕΠΙΤΡΟΠΉΣ
της 15ης Οκτωβρίου 2014
για την τροποποίηση του παραρτήματος II του κανονισμού (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου όσον αφορά τη χρήση διφωσφορικών αλάτων (E 450) ως διογκωτικών αρτοποιίας και ρυθμιστών οξύτητας σε έτοιμες ζύμες με βάση τη μαγιά
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1333/2008 του Ευρωπαϊκού Κοινοβουλίου και του Συμβουλίου, της 16ης Δεκεμβρίου 2008, που αφορά τα πρόσθετα τροφίμων (1), και ιδίως το άρθρο 10 παράγραφος 3,
Εκτιμώντας τα ακόλουθα:
(1)
Το παράρτημα II του κανονισμού (ΕΚ) αριθ. 1333/2008 θεσπίζει ενωσιακό κατάλογο προσθέτων τροφίμων που εγκρίνονται για χρήση σε τρόφιμα και καθορίζει τους όρους χρήσης τους.
(2)
Ο ενωσιακός κατάλογος πρόσθετων τροφίμων μπορεί να επικαιροποιείται σύμφωνα με την κοινή διαδικασία που αναφέρεται στο άρθρο 3 παράγραφος 1 του κανονισμού (ΕΚ) αριθ. 1331/2008 του Ευρωπαϊκού Κοινοβουλίου και του Συμβουλίου (2) είτε με πρωτοβουλία της Επιτροπής είτε ύστερα από αίτηση.
(3)
Για τη χρήση των διφωσφορικών αλάτων (E 450) ως διογκωτικών αρτοποιίας και ρυθμιστών οξύτητας σε έτοιμες ζύμες με βάση τη μαγιά υποβλήθηκε αίτηση έγκρισης στις 7 Ιουλίου 2013 και διαβιβάστηκε στα κράτη μέλη.
(4)
Ένα σύστημα διόγκωσης που βασίζεται σε όξινο ανθρακικό νάτριο (E 500), διφωσφορικά άλατα (E 450) και μαγιά απαιτείται για νωπές ζύμες που χρησιμοποιούνται ως βάση για πίτσες, κις (quiche), τάρτες και παρόμοια προϊόντα. Οι ζύμες αυτές δεν θα πρέπει να διογκώνονται υπό συνθήκες ψύξης, αλλά η διόγκωση θα πρέπει να ενεργοποιείται κατά την τελική παρασκευή από τον καταναλωτή. Το όξινο ανθρακικό νάτριο ευθύνεται κυρίως για τη διόγκωση, ενώ η μαγιά ζύμης με χαμηλές διογκωτικές ιδιότητες είναι ιδιαίτερα απαραίτητη για την ανάπτυξη της τυπικής αρωματικής γεύσης. Τα διφωσφορικά άλατα είναι αναγκαία ως ρυθμιστές οξύτητας για τον έλεγχο του σχηματισμού διοξειδίου του άνθρακα από το όξινο ανθρακικό νάτριο.
(5)
Ένα τέτοιο σύστημα διόγκωσης, βασιζόμενο σε όξινο ανθρακικό νάτριο, διφωσφορικά άλατα και μαγιά, μπορεί να χρησιμοποιηθεί ως εναλλακτική λύση στη χρήση αυτοδιογκούμενου αλεύρου, στο οποίο επιτρέπονται υψηλότερα επίπεδα φωσφορικών αλάτων. Συνεπώς, η έγκριση της χρήσης των διφωσφορικών αλάτων σε έτοιμες ζύμες με βάση τη μαγιά δεν θα έχει ως αποτέλεσμα την αύξηση της πρόσληψης φωσφορικών αλάτων. Ως εκ τούτου, είναι σκόπιμο να επιτραπεί η χρήση των διφωσφορικών αλάτων ως διογκωτικών ζύμης και ρυθμιστών οξύτητας σε ζύμες με βάση τη μαγιά που χρησιμοποιούνται ως βάση για πίτσες, κις (quiche), τάρτες και παρόμοια προϊόντα.
(6)
Σύμφωνα με το άρθρο 3 παράγραφος 2 του κανονισμού (ΕΚ) αριθ. 1331/2008, η Επιτροπή πρέπει να ζητά τη γνώμη της Ευρωπαϊκής Αρχής για την Ασφάλεια των Τροφίμων για την επικαιροποίηση του ενωσιακού καταλόγου πρόσθετων τροφίμων ο οποίος αναφέρεται στο παράρτημα II του κανονισμού (ΕΚ) αριθ. 1333/2008, εκτός από τις περιπτώσεις που η εν λόγω επικαιροποίηση δεν πρόκειται να έχει επίδραση στην ανθρώπινη υγεία. Επειδή η έγκριση της χρήσης των διφωσφορικών αλάτων ως ρυθμιστών οξύτητας σε ζύμες με βάση τη μαγιά που χρησιμοποιούνται ως βάση για πίτσες, κις (quiche), τάρτες και παρόμοια προϊόντα δεν θεωρείται ότι αποτελεί λόγο ανησυχίας για την ασφάλεια, δεν είναι αναγκαίο να ζητηθεί η γνώμη της Ευρωπαϊκής Αρχής για την Ασφάλεια των Τροφίμων.
(7)
Συνεπώς, είναι σκόπιμο να τροποποιηθεί ανάλογα το παράρτημα II του κανονισμού (ΕΚ) αριθ. 1333/2008.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για τα φυτά, τα ζώα, τα τρόφιμα και τις ζωοτροφές,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το παράρτημα II του κανονισμού (ΕΚ) αριθ. 1333/2008 τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Οκτωβρίου 2014.

Labels: 0
3
17